Feministisk initiativ

Feministisk initiativ (forkortet FI-Norge eller F!) er et norsk politisk parti som baserer seg på feminisme. 

Partiet ble stiftet 23. mars 2015 i Bergen etter inspirasjon fra arbeidet til Feministiskt initiativ i Sverige. Partiet definerer seg selv som blokkuavhengig og omtaler seg som et feministisk parti som arbeider for likestilling, og mot all form for undertrykkelse og diskriminering av kvinner. 

Feministisk initiativ stilte lister til kommune- og fylkestingsvalgene i 2015 (Bergen/Hordaland og Oslo) og 2019 (Oslo), men fikk ikke inn noen representanter. Under Stortingsvalget 2017 fikk partiet 696 stemmer, og ble ikke representert på Stortinget. Partiet stilte igjen ved Stortingsvalget 2021, hvor de mottok 275 stemmer.

Styre 
Talsperson for Feministisk initiativ i 2017 var i Oslo Cathrine Linn Kristiansen og i Bergen Sunniva Schultze-Florey. Begge var da førstekandidat på hver sin valgliste.

Ved årsmøte 30. april 2022 valgte Feministisk initiativ å gå over til hierarkisk styre. Partiet valgte samtidig å spisse sin politikk enda mer rettet for kvinner i nytt partiprogram for 2022–2023.

Per mars 2023, så er leder og talsperson for Feministisk initiativ Jannicke Unsgaard, og nestleder er Silje Olsen. Partisekretær for partiet er Ulla Lise Johansen.

Referanser

Eksterne lenker 
 
 

Feminisme
Politiske partier i Norge
Politiske partier etablert i 2015
2015 i Norge
Identitetspolitiske partier